གུ་རུ་ཤྲཱི་བཛྲ་ཀུ་མཱ་ར་ན་མོ། གསང་བའི་བསྐྱེད་རིམ་ནི་ཐིག་ལེའི་རྣལ་འབྱོར་ཏེ། །རིམ་བརྩེགས་གཞལ་ཡས་ཁང་། ལྷ་ཐམས་ཅད་རང་གི་སེམས་ལ་ཚང་བར་གསང་རྒྱུད་ལས། གསང་བའི་གཞལ་ཡས་བསྟན་པ་ནི། །ཡེ་ནས་རང་བྱུང་དམ་པ་སྟེ། །སངས་རྒྱས་རོལ་མོ་དུ་མས་འཁྲིགས། །རྒྱན་དང་བླ་བྱེ་རང་བཞིན་གྲུབ། །སངས་རྒྱས་གཞལ་ཡས་དམ་པ་ཡིན། །དེ་ཡི་དབུས་ན་བཞུགས་པའི་ལྷ། །ཕྲ་ལ་དོད་པ་བརྟག་པར་བྱ། །དེ་ལ་ཡང་དང་ཡང་དུ་ནི། །ཕྲ་བའི་སེམས་ཀྱིས་བཟུང་གྱུར་ན། །མཇུག་ཏུ་དམིགས་པ་མེད་པར་འགྱུར། །ཞེས་བཤད་པས་ན། ཀུན་གཞིའི་རྣམ་ཤེས་དབུས་ཀྱི་ཕོ་བྲང་། སྒོ་བཞིའི་རྣམ་ཤེས་སྒོ་བཞི། གཙོ་བོ་ཡིད་ཤེས་དབུས་ཀྱི་གཙོ་བོ། །སེམས་བྱུང་ལྔ་བཅུ་རྩ་གཅིག་འཁོར། ཡེ་ཤེས་ལྔ་རྩིག་པ། འདོད་ཡོན་ལྔ་འདོད་སྣམ། མོས་གུས་རིན་ཆེན་ཕ་གུ། སྣང་བ་སྣ་ཚོགས་དྲྭ་བ་དྲྭ་ཕྱེད། ཚད་མེད་བཞི་རྟ་བབས་བཞི། ཏིང་ངེ་འཛིན་མུ་མེད་པ་མུ་ཁྱུད་མུ་མེད་པ་དེ་ལྟར་ཤེས་པའི་ངང་ལ་མ་བཅོས་པར་བཞག་པ་ནི། རྡོ་རྗེ་གཞོན་ནུའི་དགོངས་པའོ། །ཐིག་ལེའི་རྣལ་འབྱོར་རྫོགས་སོ།། ༈ །།